Her sover asylsøkerne utenfor politiets kontorer
De siste ukene har det kommet mange hundre asylsøkere til PUs lokaler på Tøyen, og en rekke dager har det blitt meldt om personer som må vente utenfor om natten. Natt til mandag skal det igjen ha vært flere titall personer som måtte vente på utsiden. – Det er rundt 30 personer som er utenfor og venter, og det er svært kaldt ute. Tidligere var det også en rekke små barn her, men de fikk til slutt komme inn, forteller Maria Kahn til VG natt til mandag. Kommunikasjonsrådgiver Monica T. Olsen i Politiets utlendingsenhet sier til VG at flyktningene ikke må vente utenfor lokalene i flere timer om gangen. Dette skjer bare unntaksvis, forteller hun. – Det stemmer at det er folk som oppholder seg utenfor om natten, men alle slippes inn til vakta i puljer når vi har kapasitet til det. Vi har ikke plass til å ta inn alle samtidig, og dermed er det naturlig at noen oppholder seg utendørs – men det blir maks opptil en time. Det er fortsatt slik at de som kommer til PU for å søke asyl blir tatt inn og følges bort til et nærliggende hotell, sier Olsen.Barn og barnefamilier får gjerne komme rett inn i lokalene, understreker kommunikasjonsrådgiveren. – Bildet VG bruker i saken kan være fra i natt, men det er ingen som er utenfor her i mer enn en times tid. I så fall må noen ha lagt seg ned på bakken i løpet av denne ventetiden, sier hun. – Det er begrenset kapasitet i vakten, og søkerne må slippes inn puljevis. Derfor oppholder det seg personer utenfor lokalene i kortere perioder. Barn og barnefamilier prioriteres alltid og slipper rett inn hele døgnet, meddeler Olsen. Maria Kahn blir opprørt da VG viderebringer politiets kommentarer. – Dette er bare tull. Flyktningene lå der ute i mer enn tre timer. Det er trist at politiet avviser dette, for vi lyver ikke – og det gjør ikke bildene heller, sier hun. Kahn er en av de frivillige som var utenfor PU for å hjelpe flyktningene natt til mandag. Hun forteller at hun har vært utenfor PU-lokalene hver dag de siste to ukene. – Jeg er lei meg og sint for at asylsøkerne ikke får bedre behandling av politiet. De sier at ingen må overnatte her, men jeg er vitne til dette hver eneste dag, sier Kahn. Mohsan Raja, som har tatt bildet, sier det ble tatt rett etter klokken ett på natta. – Da vi begynte å hjelpe flyktningene trodde vi det skulle løse seg i løpet av noen dager, men det vi har sett er at forholdene blir bare verre og verre, sier Raja til VG. Raja sier inntrykket han er at politiet mener flyktningene tåler å sove ut, ettersom de har vært gjennom en hard og strabasiøs reise. – Vi møtes ikke med forståelse når vi forsøker å tale flyktningene sin sak, sier han. Ifølge politiet må de bruke ekstra ressurser på frivillige som oppholder seg i området. – Det er på mange måter veldig positivt at det er frivillige som engasjerer seg. Men vi vil gjerne påpeke at det også er personer utenfor lokalene våre som hindrer politiets arbeid. Noen har blitt mer til byrde enn til hjelp, og vi har måttet bortvise enkelte fra vår bakgård. I går ble tre personer bortvist av Oslo politidistrikt. Vi må nå i større grad skjerme vårt område enn tidligere, sier Olsen.– Nyankomne, slitne flyktninger, også barn, er blitt liggende på gaten i Oslo om natten, fordi de ikke har blitt sluppet inn hos Politiets utlendingsenhet. Selv om politiet sier at ingen skal behøve å sove ute, så skjer dette. Jeg synes det er påfallende og svært problematisk at myndighetene lar dette skje igjen og igjen, sa styremedlem i aksjonen «Refugees Welcome to Norway», Kari Saanum, til VG i forrige uke. Også Norsk Folkehjelp, Norges Røde Kors og Redd Barna har tidligere reagert på forholdene som møter asylsøkerne utenfor PU på kvelds- og natterstid. – Dette er mennesker som har vært på veien lenge. Vi må ta imot dem på en helt annen måte. Det er et myndighetsansvar at de får mat i kroppen, klær og en seng å sove i, ikke et frivillig ansvar, uttalte generalsekretær i Norsk Folkehjelp, Liv Tørres, til Dagsavisen i forrige uke. Bakgrunn: Derfor kollapset flyktning-systemetPU avviste i forrige uke påstander om at asylsøkere som venter på registrering tvinges til å overnatte utenfor PU-kontorene på Tøyen. – De som kommer hit om natten blir registrert med navn og fulgt rett videre til overnatting. Om morgenen blir de hentet og fulgt tilbake til oss for videre registrering, skrev PU i en pressemelding onsdag.
Natt til mandag lå det flere titall asylsøkere og sov utenfor lokalene til Politiets utlendingsenhet på Tøyen i Oslo.